作者:吳潛
標題:賀新郎
內容:了卻兒痴外。撰園林、亭臺館榭，謾當吾世。紅楯朱橋相映帶，人在百花叢裡。更依約、垂楊襯水。檜柏芙蓉橙桂菊，也還須、收拾秋冬意。閒坐久，忽驚起。繁華寂寞千年地。便淵明、桃源記在，幾人知此。雙手上還銀菟印，趁得東風行李。看鄮嶺、鄞江澄霽。從此歸歟無一欠，但君恩、天大難酬耳。嗟倦鳥，投林志。